ledelsesspænd
Ledelsesspænd, betegnelse for det antal medarbejdere, som en leder har ledelsesret over.
Ledelsesspænd har betydning for, hvor tæt en leder kan være på hver enkelt medarbejder. Når ledelsesspændet øges, bliver der større afstand mellem leder og medarbejdere. En leder med et stort ledelsesspænd vil derfor have mindre tid til hver enkelt medarbejder, hvilket kan opleves som om, at lederen er mindre synlig og nærværende. 
En leder med et stort ledelsesspænd kan risikere at bruge uforholdsvis meget tid på administration og personaleledelse, hvorfor der vil være mindre tid til udviklingsopgaver og strategisk ledelse.
Man kan ikke definere, hvor stort et ledelsesspænd højst må være eller bør være. Det afhænger af arbejdets kompleksitet, sammensætningen af medarbejdere, hvorvidt der er faste eller skiftende arbejdstider og en række andre forhold. Det rette ledelsesspænd vil derfor variere fra leder til leder og mellem forskellige funktioner og arbejdspladser. 